Davlat tibbiyot tashkilotlarining tibbiyot kadrlarini qayta tayyorlash, ularning malakasi va kasb koʻnikmalarini oshirishni samarali tashkil etish chora-tadbirlari toʻgʻrisida
(resolution, 2022-04-05)

Davlat tibbiyot tashkilotlarining tibbiyot kadrlarini ilgʻor xorijiy tajribani oʻrganish va xorijiy tibbiyot mutaxassislarini jalb etish asosida qayta tayyorlash, ularning malakasi va kasb koʻnikmalarini oshirishni samarali tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Sogʻliqni saqlash vazirligi, Moliya vazirligi va Iqtisodiyot vazirligining davlat tibbiyot tashkilotlarining tibbiyot kadrlarini yetakchi xorijiy tibbiyot va ilmiy muassasalarga markazlashtirilgan holda yuborish, shuningdek mahorat saboqlarini oʻtkazish hamda mamlakatimiz mutaxassislarini tibbiy yordam koʻrsatishning zamonaviy texnologiyalari boʻyicha oʻqitish uchun respublikaga malakali xorijiy mutaxassislarni jalb etish yoʻli bilan ularni qayta tayyorlash, malakasi va kasb koʻnikmalarini oshirishni tashkil etish tartibini yanada takomillashtirish toʻgʻrisidagi taklifiga rozilik berilsin. 2. Belgilab qoʻyilsinki: davlat tibbiyot muassasalarining tibbiyot kadrlarini qayta tayyorlash va malaka oshirish uchun xorijiy yetakchi tibbiyot hamda ilmiy muassasalarga yuborish, shuningdek respublikaga malakali xorijiy tibbiyot mutaxassislarini jalb etish Oʻzbekiston Respublikasi Sogʻliqni saqlash vazirligining takliflariga asosan Oʻzbekiston Respublikasi Vazirlar Mahkamasi tomonidan har yili tasdiqlanadigan Reja-jadvalga muvofiq amalga oshiriladi; xorijiy yetakchi tibbiyot va ilmiy muassasalarga qayta tayyorlash hamda malaka oshirish uchun yuboriladigan davlat tibbiyot muassasalarining tibbiyot kadrlari tanlov asosida tanlab olinadi. 3. Shunday tartib oʻrnatilsinki, unga koʻra respublikaga xorijiy yetakchi tibbiyot va ilmiy muassasalardan malakali xorijiy tibbiyot mutaxassislarini: qisqa muddatli mehnat shartnomalari boʻyicha jalb etishda — xorijiy tibbiyot mutaxassislarining yashashi davlat tibbiyot tashkilotlari tomonidan ularni respublika mehmonxonalariga joylashtirish yoʻli bilan tashkil etiladi; ularga mamlakatimizda boʻlish davrida Oʻzbekiston Respublikasi Markaziy bankining toʻlov kunidagi kursi boʻyicha 20 AQSh dollari ekvivalentida har kunlik norma boʻyicha milliy valyutada sutkalik pul toʻlanadi. 4. Belgilansinki, Oʻzbekiston Respublikasi Sogʻliqni saqlash vazirligiga markazlashtirilgan tartibda har yili ajratiladigan budjet mablagʻlari, davlat tibbiyot tashkilotlarining budjetdan tashqari mablagʻlari, xalqaro tashkilotlar va moliya institutlari, xorijiy hukumat tashkilotlarining grantlari, shuningdek qonunchilikda taqiqlanmagan boshqa manbalar davlat tibbiyot tashkilotlarining tibbiyot kadrlarini xorijiy yetakchi tibbiyot va ilmiy muassasalarga qayta tayyorlash hamda malakasini oshirishga yuborish, shuningdek respublikaga malakali xorijiy tibbiyot mutaxassislarini jalb etish xarajatlarini moliyalashtirish manbalari hisoblanadi. 5. Oʻzbekiston Respublikasi Moliya vazirligi Sogʻliqni saqlash vazirligining asoslangan hisob-kitoblari boʻyicha va tasdiqlangan Reja-jadvalga muvofiq 2017-yilda Oʻzbekiston Respublikasi Davlat budjetining “Sogʻliqni saqlash” sohasi parametrlarida nazarda tutilgan mablagʻlar doirasida davlat tibbiyot tashkilotlarining tibbiyot kadrlarini yetakchi xorijiy tibbiyot va ilmiy muassasalarga qayta tayyorlash hamda malakasini oshirishga yuborish, shuningdek respublikaga malakali xorijiy tibbiyot mutaxassislarini jalb etish bilan bogʻliq xarajatlarni toʻlash uchun budjetdan zarur mablagʻlar ajratsin, 2018-yildan boshlab esa — har yili Oʻzbekiston Respublikasi Davlat budjetini shakllantirishda ushbu mablagʻlarni nazarda tutsin. 6. Oʻzbekiston Respublikasi Sogʻliqni saqlash vazirligi: davlat tibbiyot tashkilotlarining tibbiyot kadrlarini xorijiy yetakchi tibbiyot va ilmiy muassasalarga qayta tayyorlash hamda malaka oshirishga yuborish uchun tanlov asosida tanlab olish, shuningdek respublikaga yetakchi xorijiy tibbiyot hamda ilmiy muassasalardan taklif etiladigan malakali xorijiy tibbiyot mutaxassislarining roʻyxatini shakllantirish tartibi toʻgʻrisidagi nizomni bir oy muddatda tasdiqlasin; davlat tibbiyot tashkilotlarining yetakchi xorijiy tibbiyot va ilmiy muassasalarga qayta tayyorlash hamda malaka oshirishga yuboriladigan tibbiyot kadrlarini tanlab olish sifati, shuningdek budjetdan ajratiladigan mablagʻlardan maqsadli foydalanilishi yuzasidan zarur nazoratni taʼminlasin. 7. Oʻzbekiston Respublikasi Tashqi ishlar vazirligi jalb etiladigan xorijiy mutaxassislar uchun kirish vizalarini Sogʻliqni saqlash vazirligining buyurtmanomalari boʻyicha konsullik va boshqa yigʻimlar undirilmasdan oʻz vaqtida rasmiylashtirilishini taʼminlasin. 8. Oʻzbekiston Respublikasi Ichki ishlar vazirligi jalb etiladigan malakali xorijiy mutaxassislarga koʻp martalik vizalar Sogʻliqni saqlash vazirligining buyurtmanomalari boʻyicha oʻz vaqtida berilishi va muddati uzaytirilishini, ularning Oʻzbekiston Respublikasida yashash joyida vaqtinchalik roʻyxatdan oʻtkazilishini taʼminlasin. 9. Mazkur qarorning bajarilishini nazorat qilish Oʻzbekiston Respublikasi sogʻliqni saqlash vaziri A.K. Shadmanov zimmasiga va Oʻzbekiston Respublikasi Vazirlar Mahkamasining Sogʻliqni saqlash, ekologiya, atrof muhitni muhofaza qilish, jismoniy tarbiya va sport masalalari axborot-tahlil departamentiga yuklansin.